ครม.รักษาการ ประชุมนัดแรก หลังยุบสภาแบบเป็นทางการ
“ประยุทธ์” นั่งเป็นประธานการประชุมครม.ครั้งแรกหลังจากยุบสภา มีรัฐมนตรีลาไม่เข้าประชุม 4 คน
“ประยุทธ์”นั่งหัวโต๊ะประชุมครม.รักษาการนัดแรก
21 มี.ค. 2566

วันที่ 21 มีนาคม ผู้สื่อข่าวรายงานว่า ที่ทำเนียบรัฐบาล มีการประชุมคณะรัฐมนตรี (ครม.) ซึ่งนับเป็นการประชุม ครม.นัดแรกในรัฐบาลรักษาการ หลังวานนี้ (20 มีนาคม) มีการประกาศพระราชกฤษฎีกายุบสภาแล้ว
โดยวาระการประชุม ครม. นั้น พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรีรักษาการตามปกติ สัปดาห์นี้มีจำนวนไม่มาก ส่วนใหญ่เป็นเรื่องเพื่อทราบเท่านั้น อาทิ พล.อ.ประวิตร วงษ์สุวรรณ รองนายกรัฐมนตรี จะเสนอรายงานของผู้สอบบัญชีและรายงานการเงินกองทุนความปลอดภัย อาชีวอนามัย และสภาพแวดล้อมในการทำงาน สำหรับปีสิ้นสุดวันที่ 30 กันยายน 2564
นอกจ่ากนี้ยังมีเรื่องความก้าวหน้าของการดำเนินการตามยุทธศาสตร์ชาติ ประจำเดือนมกราคม 2566 , สรุปผลการประชุมรัฐมนตรีอาเซียน ด้านดิจิทัลครั้งที่ 3 และการประชุมที่เกี่ยวข้อง, ผลการประชุมคณะกรรมการนโยบายที่ดินแห่งชาติครั้งที่ 1/2566 เบื้องต้นเป็นวาระเพื่อทราบ 11 วาระ, ไม่ทักท้วง 4 วาระ และเพื่อทราบข้อมูล 2 วาระ
นอกจากนี้ในการประชุมวันนี้ นายวิษณุ เครืองาม รองนายกรัฐมนตรี จะมีการชี้แจงแนวทางปฏิบัติของรัฐมนตรีและข้าราชการไม่ให้ขัดต่อกฎหมายและประกาศของคณะกรรมการการเลือกตั้ง (กกต.)
นอกจากนี้ มีรัฐมนตรีแจ้งลาประชุม 4 คน ประกอบด้วย 1.น.ส.ตรีนุช เทียนทอง รัฐมนตรีว่าการกระทรวงศึกษาธิการ   2.นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม 3.นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และ 4.นายสินิตย์ เลิศไกร รัฐมนตรีช่วยว่าการกระทรวงพาณิชย์